უოლტერ უაიტი
უოლტერ უაიტი უფროსი, ასევე ცნობილი მეტსახელით ჰაიზენბერგი, არის ფიქციური ანტიგმირი, რომელიც იქცევა ბოროტმოქმედად ამერიკულ სატელევიზიო კრიმინალურ დრამაში, Breaking Bad-ში, მას განასახიერებს მსახიობი ბრაიან კრენსტონი. უაიტი არის გამოცდილი ქიმიკოსი, რომელმაც ტექნოლოგიური ფირმის თანადაარსებაში მიიღო მონაწილეობა, შემდგომ კი კომპანიას გამოეყო და თავისი წილი პარტნიორებს მიყიდა. მისი პარტნიორები მოგვიანებით გამდიდრდნენ, უოლტერი კი ალბუკერკის ერთ-ერთ სკოლაში ასწავლიდა ქიმიას, მისი ოჯახის უზრუნველსაყოფად: მისი ფეხმძიმე მეუღლე, სქაილერი (ანა განი) და შვილი უოლტერ უმცროსი (რ.ჯ მიტე). სერიის დასაწყისში, უოლტერ უაიტი, მის ოჯახთან და ახლო წრესთან ერთად, 50-ე დაბადების დღეს აღნიშნავს. მომდევნო დღეს კი გაიგებს, რომ მესამე სტადიის ფილტვის კიბო აქვს. ამ აღმოჩენის შემდეგ, გარდაცვალების შემდგომ მისი ოჯახის ფინანსურად უზრუნველსაყოფად, უოლტერი გადაწყვეტს, რომ დაიწყოს მეტამფეტამინის წარმოება, მის ყოფილ სტუდენტთან ერთად, ჯესი პინკმენთან (აარონ პოლი). ქიმიკოსის სიღრმისეული ცოდნიდან გამომდინარე, უოლტერის "ლურჯი მეტამფეტამინი" ბევრად სუფთაა ვიდრე სხვა დანარჩენი ბაზარზე. ნარკოვაჭრობა კი მას და მის პარტნიორს კრიმინალურ ბიზნესში გახვევს. სერიის დასაწყისში უოლტერ უაიტი მოწყვლადი ფიგურაა. ადამიანი, მოტივირებული რომ დაუტოვოს თავის ოჯახს საკმარისი, მის გარეშე, რომ განაგრძონ უზრუნველი ცხოვრება. თუმცა სერიის მიმდინარეობისას, უოლტერი გარკვეულ აზარტს ჰპოვებს კრიმინალურ საქმიანობაში და შედეგად მეტად დაუნდობელიც ხდება. კრიმინალურ საქმიანობაში ჩართვიდან მალევე იგი აირჩევს "ჰაიზენბერგის" მეტსახელს, ინსპირირებულს გერმანელი ფიზიკოსი და კვანტური მექანიკის ერთ-ერთი შემქმნელის ვ. ჰაიზენბერგისაგან. მისი სახასიათო პროდუქტი, მის მეტსახელთან ერთად მალევე გავრცელდება კონტინენტის ჩრდილო-დასავლეთით და ნარკომომხმარებლების და კრიმინალების გარდა, ნარკოტიკების საგამოძიებო უწყებასაც (DEA) დააინტერესებს. ირონიულად ამავე უწყებაში მუშაობს მისი ცოლის დის ქმარი, ჰენკ შრეიდერი (დინ ნორისი), რომელთანაც საკმაოდ ახლო ურთიერთობა აქვს და განსაკუთრებული სიფრთხილე უწევს, რომ მისი მეორე საქმე ფარული დატოვოს. სერიის შემქმნელ ვინს გილიგანს სურდა, რომ შეექმნა პერსონაჟი, რომელიც ყოველდღიური რიგითი ადამიანიდან, რომელსაც სერიოზულად არავინ უყურებს, გამოეძერწა ისეთი კრიმინალური ავტორიტეტი, როგორიცაა ტონი მონტანა "ნაიარევი სახიდან". თავდაპირველად სტუდია AMC თავს იკავებდა ამ როლისათვის ბრაიან კრენსტონის აყვანაზე, რადგან იმ პერიოდისათვის იგი კომიკურ როლს თამაშობდა ასევე პოპულარულ სერიალში "მალკოლმი ყურადღების ცენტრშია" და თვლიდნენ, რომ აუდიტორიას გაუჭირდებოდა მისი გარდაქმნის სერიოზულად აღქმა. თუმცა გილიგანმა მათი გადარწმუნება შეძლო, როდესაც სერიალი "საიდუმლო მასალების", მისივე დაწერილი, ეპიზოდი "დრაივი" აჩვენა, სადაც ბრაიანის სამსახიობო მოქნილობა კარგად ჩანდა. უოლტერ ვაითის პერსონაჟის განმტკიცებაში, კრენსტონმაც დიდი წვლილი მიიღო. როგორც პერსონაჟმა, ასევე კრენსტონის შესრულებამაც კრიტიკული აღიარება მოიპოვა, უოლტერ ვაითი ხშირად მოიხსენიება, როგორც ყველა დროის ერთ-ერთი საუკეთესო და ყველაზე სამახსოვრო სატელევიზიო პერსონაჟი. კრენსტონმა აიღო 4 პრაიმტაიმ ემის საუკეთესო მამაკაცის ჯილდო სატელევიზიო დრამა სერიებში, სამი მათგანი ზედიზედ. იგი პირველი მამაკაცია, რომელსაც ერთ როლში კრიტიკოსთა რჩეულის, ოქროს გლობუსის, პრაიმტაიმ ემის და სამსახიობო გილდის ჯილდო აქვს მიღებული. კრენსტონმა უოლტერ ვაითი განმეორებით განასახიერა სერიალის შემდგომ გადაღებულ ფილმში El Camino, რომელიც ჯესის ისტორიას მიყვება, ასევე სერიალ Better Call Saul-ის მეექვსე და ფინალურ სეზონში.